Ուլլա Յակոբսոն

Ուլլա Յակոբսոն (Ulla Jacobsson, ), շվեդ դերասանուհի, ով լայն ճանաչման է արժանացել հատկապես 1951 թվականին նկարահանված  «Երջանկության մեկ ամառ» և  «Զուլու» (1964) ֆիլմերում իր տպավորիչ դերակատարումների շնորհիվ։

Կենսագրություն 
Ուլլա Յակոբսոնը ծնվել է 1929 թվականի մայիսի 23-ին, Շվեդիայի Թագավորության Լեն Ֆեստրա Գոտելանդ մարզի Գոտենբուրգ քաղաքում։ Նրա դերասանական ձիրքը դրսևորվել է դեռ վաղ հասակում, ու նա դարձել է հայրենի Գոտենբուրգի քաղաքային թատրոնին առընթեր գործող դերասանական դպրոցի սովորող, իսկ 1952 թվականից էլ խաղացել է այդ թատրոնի բեմի վրա՝ հանդես գալով ինչպես դասական, այնպես էլ մոդեռն թատերախաղերում։
 
Ուլլայի առաջին ամուսինը վիեննացի ճարտարագետ Յոզեֆ Կորֆելդն էր, ումից նա ունեցել է մեկ դուստր, ձեռք բերել ավստրիական քաղաքացիություն։  1950-ական թվականներին նա երկրորդ անգամ է ամոսնացել։ Դանիացի նկարիչ Ֆրանկ Լոդիցենն էր ամուսինը, ումից ունեցել է մեկ որդի։ 1960-ական թվականներին ամուսնացել է երրորդ անգամ։ Երրորդ ամուսինը ավստրիացի բժիշկ Հանս Վինֆրիդ Ռոսմանն էր, ում հետ նա տեղափոխվել է Վիեննա և բնակություն հաստատել այնտեղ։

Որպես դերասանուհի՝ Յակոբսոնը միջազգային ճանաչման է արժանացել «Երջանկության մեկ ամառ» ֆիլմում տպավորիչ դերակատարման, թերևս նաև այդ ֆիլմի որոշ տեսարաններում մերկ նկարահանվելու շնորհիվ (ուշագրավ է այն փատը, որ հետագայում որոշ կինոռեժիսորներ փորձել են նրան սեքս խորհրդանիշ դարձնել՝ հրավիրելով մերկ նկարահանվելու իրենց ֆիլմերում)։ 1951 թվականին Կաննի միջազգային կինոփառատոնում «Երջանկության մեկ ամառ»-ը շահել է բարձրագույն մրցանակ։ 1967 թվականին էլ դերասանուհին արժանացել է գերմանական կինոյի մրցանակի՝ Alle Jahre wieder ֆիլմում երկրորդ պլանի դերի լավագույն կատարման համար։

Տպավորիչ դերակատարումներով Ուլլա Յակոբսոնը հանդես է եկել տասնյակ ֆիլմերում, այդ թվում՝ շվեդ նշանավոր կինոռեժիսոր Ինգմար Բերգմանի «Ամառային գիշերվա ժպիտներ» կինոնկարում։

Անվանի դերասանուհին մահացել է 53 տարեկան հասակում, քաղցկեղից։ Գնահատելով թատերական ու կինոարվեստի զարգացման ասպարեզում նրա ներդրած ավանդը՝ 2015 թվականին Մյոլնդալ քաղաքի կենտրոնական հրապարակը կոչել են նրա անունով։

Ֆիլմագրություն

Ծանոթագրություններ

Արտաքին հղումներ 

 

Շվեդ դերասանուհիներ
Ավստրիացի կինոդերասանուհիներ